**RELACION PËR PROJEKT VENDIMIN**

**“PËR PROCEDURËN E PARAQITJES SË KËRKESËS, AFATET KOHORE, PËRGJEGJËSITË DHE ROLET E PËRDORUESVE TË SISTEMIT”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Projektvendimi “*Për procedurën e paraqitjes së kërkesës, afatet kohore, përgjegjësitë dhe rolet e përdoruesve të sistemit**të strehimit social*” është propozim i Ministrit të Ekonomisë Kulturës dhe Inovacionit në përputhje me pikën 1 të nenit 14 të ligjit nr. 22/2018 “*Për strehimin social*” i ndryshuar.

Qëllimi i këtij projektvendimi është rregullimi i parashikimeve mbi procedurën e aplikimit, afatet kohore dhe përgjegjësitë dhe rolet e përdoruesve të sistemit të strehimit social për individë të cilët plotësojnë kushtet për fitimin e statusit të përfituesit nga programet sociale të strehimit nëpërmjet platformës E-albania.

Aplikimi nëpërmjet platformës se E-albania për shërbimet që kërkohet përfitim strehimi social lehtëson aksesin e individëve aplikantë duke ofruar mundësinë që të kryhen veprimet administrative në çdo kohë dhe nga çdo vend përmes internetit. Gjithashtu, ofrimi i këtyre shërbimeve online ka për qëllim rritjen e efikasitetit , reduktimin e burokracisë , kohën e pritjes, rritjen e transparencës, aksesin ndaj statusit të çështjes në kohë reale, reduktimin e kostove kohore etj.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Projektvendimi është parashikuar në programin analitik të akteve për vitin 2024 dhe plotëson kuadrin ligjor të kërkuar nga Strategjia e Strehimit Social 2016-2025 miratuar me Vendimin nr. 405, datë 01.06.2016, të Këshillit të Ministrave dhe vjen si nevojë e plotësimit të kuadrit nënligjor, në zbatim të ligjit nr. 22/2018, “Për strehimin social" të ndryshuar.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Projektvendimi “*Për procedurën e paraqitjes së kërkesës, afatet kohore, përgjegjësitë dhe rolet e përdoruesve të sistemit*”” propozohet në zbatim të nenit 14 pika 1 e ligjit nr. 22/2018 “Për strehimin social” i ndryshuar i cili përfshin institucionet bazë që janë zbatuese të ligjit për strehimin social, duke pasqyruar kështu një situatë reale të hapave që janë ndërmarrë me zbatimin e ligjit organik dhe në mënyrë që të gjitha aplikimet për programet e strehimit të bëhen nëpërmjet portalin e-Albania.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi është hartuar në mbështetje të nenit 100 të Kushtetutës dhe ligjit nr. 22/2018 "Për strehimin social" të ndryshuar.

**V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE**

Ky projektvendim nuk ka si objektiv të përafrohet me ndonjë akt ligjor të Bashkimit Evropian.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Projektvendimi “Për procedurën e paraqitjes së kërkesës, afatet kohore, përgjegjësitë dhe rolet e përdoruesve të sistemittë strehimit social” propozohet nga Ministri i Ekonomisë, Kulturës dhe Inovacionit në kuadër të zbatimit të politikës së qeverisë shqiptare në fushën e strehimit social si dhe në zbatim të strategjisë të Strehimit Social 2016-2025 miratuar me Vendim të Këshillit të Ministrave me nr. 405, datë 01.06.2016, me qëllim përfshirjen e të gjitha aplikimeve për programet e strehimit social në sistemin online si dhe të përcaktojë mënyrën e aplikimit nëpërmjet këtij sistemi.

Ky projektvendim do të lehtësojë procedurën si për aplikantët ashtu dhe për administratën publike.

Për administratën publike, mundësimi i këtyre shërbimeve online ka avantazhe të matshme të tilla si : automatizimi dhe përshpejtimi i procedurave, kursimi i kostove operative administrative, menaxhim më i mire, më i sigurtë dhe më i lehtë i të dhënave të aplikantëve etj.

1. Ky vendim ka si objekt përcaktimin e procedurës të aplikimit, afatet kohore, përgjegjësitë dhe rolet e përdoruesve për përfitimin nga programet e strehimit social.
2. Aplikimi për përfitimin e programit të strehimit social kryhet *on-line* në portalin “*e-Albania*”.
3. Çdo aplikant duhet të plotësojë kriteret dhe procedurën e parashikuar në pikën 2 të nenin 14 të ligjit 22/2018 “Për strehimin social”, i ndryshuar.
4. Dokumentacioni për të përfituar nga programet sociale të strehimit, gjenerohet nga portali “e-Albania” pa pagesë, me përjashtim të vërtetimeve të lëshuara nga Agjencia Shtetërore e Kadastrës për pasjen ose jo të pasurive të paluajtshme dhe të drejtave reale mbi to. Pagesa për tarifat e nevojshme për procesin e aplikimit për personat me aftësi të kufizuara apo dhe familjeve pa të ardhura sigurohen nga njësia e vetëqeverisjes vendore, sipas pikës 4 të nenit 14 të ligjit nr. 22/2018 *“Për strehimin social”* të ndryshuar .
5. Procesi për përfitimin nga programi i strehimit social kryhet sipas procedurës si më poshtë:
6. Pas aplikimit dhe regjistrimit të aplikantit nëpërmjet portalit shtetëror e-albania, struktura përgjegjëse e strehimit në njësinë e vetëqeverisjes vendore shqyrton aplikimin brenda 7 (shtatë) ditëve nga data e aplikimit në portal;
7. Në rast se struktura përgjegjëse konstaton të meta njofton aplikantin nëpërmjet portalit e-Albania, të korrigjojë pasaktësitë, brenda afatit 5 (pesë) ditor;
8. Kur kërkuesi nuk korrigjon të metat, brenda afatit të caktuar, kërkesa refuzohet dhe njoftohet nëpërmjet sistemit e-Albania;
9. Kur aplikanti plotëson kriteret, struktura përgjegjëse për strehimin bën shqyrtimin dhe vlerësimin dhe e dërgon për miratim tek drejtuesi i strukturës për strehim;
10. Pas miratimit nga drejtuesi i strukturës së strehimit, këshilli i njësisë së vetëqeverisjes vendore, shqyrton dhe merr vendim në mbledhjen e radhës;
11. Aplikantët njoftohen nëpërmjet platformës e-Albania brenda 10 (dhjetë) ditëve nga data e miratimit të listës nga këshilli i njësisë së vetëqeverisjes vendore.
12. Aplikantët që kanë plotësuar kriteret sipas ligjit nr. 22/2018, të ndryshuar, por nuk janë renditur fitues bazuar në pikëzimin e aplikimit, qëndrojnë në listë pritje. Struktura përgjegjëse për strehimin në njësinë e vetëqeverisjes vendore administron dhe përditëson regjistrin e aplikuesve në listë pritje.
13. Në raste të situatave të dhunës në familje, e vërtetuar me urdhër mbrojtjeje apo urdhër i menjëhershëm mbrojtjeje, lëshuar nga gjykata kërkohet vetëm dokumentacioni sipas nënndarjes “vi”, të shkronjës “ç” të pikës 16 të vendimit nr. 384, datë 12.6.2019. Në këto raste dokumentacioni tjetër i parashikuar në pikën 16 të vendimit nr. 384, datë 12.6.2019, sigurohet nga vetë struktura përgjegjëse për strehimin në njësinë e vetëqeverisjes vendore dhe ngarkohet në sistemin e-Albania.
14. Individët që janë në kushtet e nevojës emergjente për strehim, që banojnë në banesa në rrezik shembjeje, në banesa që nuk plotësojnë kushtet higjieno-sanitare, në banesa që prishen për shkak të ndërtimeve të veprave publike, kur nuk përfitojnë kompensim financiar nga procedurat e shpronësimit, ose që kanë mbetur pa strehë për shkak të fatkeqësive natyrore, paraqesin kërkesën për strehim në çdo kohë dhe trajtohen me një nga programet e strehimit pa u aplikuar sistemi i pikëzimit.
15. Çdo individ, cili për shkak të çfarëdolloj aftësie fizike apo mendore të kufizuar është në pamundësi aksesi të këtij shërbimi, asistohet për kryerjen e aplikimit nga strukturat përgjegjëse për strehimin pranë njësisë së vetëqeverisjes vendore ose zyra e shërbimit me një ndalesë e dedikuar për këtë qëllim.
16. Struktura përgjegjëse për strehimin në njësinë e vetëqeverisjes vendore njofton nëpërmjet platformës E–albania aplikantët jo fitues, duke arsyetuar vendimmarrjen. Në njoftimin online të vendimit përfshihet e drejta e ankimit dhe afatet kohore për ushtrimin e kësaj të drejte.
17. Rolet e përdoruesve të sistemit të strehimit social janë si më poshtë:
18. Çdo njësi e veteqeverisjes vendore konfiguron sistemin e banesave sociale sipas organigramës së vet nëpërmjet rolit të adminitratorit. Useri i Administratorit ka rolin e hapjes se userave në sistem dhe mirëmbajtjen e sistemit të njësisë së vetqeverisjes vendore;
19. Punonjësi i ngarkuar me rolin e vlerësuesit bën vlerësim dhe shqyrtim të dokumentacionit të ngarkuar nga aplikuesi dhe e përcjell atë për miratim tek roli i përgjegjësit;
20. Roli i përgjegjësit bën vlerësim të aplikimit të shqyrtuar nga vlerësuesi dhe e dërgon për miratim tek Roli i Kryetarit të Këshillit të bashkisë;
21. Roli i Kryetarit të Këshillit të Bashkisë vlerëson aplikimin e ardhur nga përgjegjësi dhe miraton aplikimin;
22. Punonjësit e Ministrisë përgjegjëse për strehimin kanë rolin e Audituesit si dhe tagrin e nxjerrjes së raporteve në nivel kombëtar mbi numrin e aplikuesve, numrin e përfituesve, numrin e familjeve në listë pritje apo të filtruara sipas kategorive përfituese dhe bashkive;
23. Roli i Arkivuesit në njësinë e vetëqeverisjes vendore është përgjegjës për vendosjen në dispozicion të informacionit mbi të dhënat e aplikantit, datën e regjistrimit të aplikimit, dokumentacionin shoqërues;
24. Roli i Importuesit është një rol më të drejta të veçanta i cili mund të shtojë aplikime në sistem, që gjendjen në regjistrin e familjeve të pastreha, përpara krijimit të sistemit të strehimit.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Me zbatimin e këtij projektvendimi ngarkohen ministria përgjegjëse për strehimin dhe të gjitha njësitë e vetëqeverisjes vendore.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Ky projektvendim u hartua nga Ministria i Ekonomisë, Kulturës dhe Inovacionit ( MEKI) në cilësinë e ministrisë përgjegjëse për strehimin.

**IX. RAPORTI I VLERËSIMIT TË ARDHURAVE DHE SHPENZIMEVE BUXHETORE**

Ky projektvendim nuk mbart kosto të tjera shtesë.

**MINISTËR**

**Blendi Gonxhja**